  Анжелика Тихонова корреспондент Нылкышно костюмъёсъя «Дэрем» фестиваль ортчиз Удмуртиын калык творчествоя элькун юртын 5-тӥ южтолэзе. Со сярысь ивортӥз элькунысь Калыкъёслэн эшъяськон юртсылэн пресс-службаез. Нылкышноослэн калыккуспо нуналзылы сӥзем шулдыръяськонэ Удмуртиысь ёросъёсысь но Вотка карысь костюмъя студиос но школаос, модая театръёс, клубъёс но огазеяськонъёс пыриськизы. Конкурс улсын пыриськисьёс огъя 15 коллекцизэс возьматӥзы: огшоры нуналъёсы нуллон дӥсьёсты, сцена вылэ потан костюмъёсты, куштӥськем макеослэсь лэсьтэм дӥсьёсты но мукетъёссэ. «Коллективный показ коллекции» номинациын I степенё лауреат луиз Эгра ёросысь модая «Питыран» театр «Игра дэрем» коллекциеныз. «Сценический костюм» номинациын вормись луиз Якшур-Бӧдья ёросысь этнофутуризмъя «Тӧдьы Юсь» огазеяськон «Чильдэт» коллекциеныз. «ЭКОстиль» номинациын нырысетӥ инты басьтӥз Глаз ёросысь «Фитомода» огазеяськон. Соос «Акаяшка» коллекцизэс возьматӥзы. Творчествоя коллективъёсын кивалтӥсьёслы мастер-классъёс, творчествоя лаборатория но «Здравствуй, Весна!» театр возьматон радъямын вал. Тегъёс: Лулчеберет Ижкар Удмуртия удмуртъёс Калыкъёслэнэшъяськонюртсы  